It-tradiment ta' Xmun In-nies kienu jgħammru fil-belt imqaddsa fis-sliem sħiħ u l-Liġi kienet imħarsa mill-aħjar minħabba t-tjieba ta' Onija, il-qassis il-kbir , u l-mibegħda li kellu għall-ħażen. U ġara wkoll li s-slaten stess kienu jirrispettaw il-qdusija tal-post u sebbħu t-tempju b'rigali mill-isbaħ, li saħansitra Selewku , sultan tal-Asja, kien iħallas minn butu n-nefqa kollha għas-servizz tas-sagrifiċċji. Imma wieħed jismu Xmun, mit-tribù ta' Benjamin , li kienu għamluh amministratur tat-tempju, tlewwem mal-qassis il-kbir fuq l-amministrazzjoni tal-belt. Imma billi ma setgħetx tgħaddi tiegħu ma' Onija, mar għand Apollonju ta' Tarsu, li dak iż-żmien kien il-gvernatur taċ-Ċelesirja u l-Feniċja, u għarrfu li t-teżor li hemm f'Ġerusalemm kien mimli b'ġid bla tarf, li l-kwantità ta' flus li kien hemm ma tgħoddhiex, u li ma kinux meħtieġa għan-nefqa tas-sagrifiċċju, u li dan kollu sata' jaqa' f'idejn is-sultan. Meta Apollonju ltaqa' mas-sultan, għarrfu bil-ġid li kienu qalulu bih. Dan għażel lil Eljodoru, il-ministru tiegħu, u bagħtu bl-ordni li jaqbad u jġorr il-ġid li semmejna. Minnufih Eljodoru qabad triqtu, taparsi se jdur il-bliet taċ-Ċelesirja u l-Feniċja, imma fil-fatt biex itemm ir-rieda tas-sultan. Malli wasal Ġerusalemm u kellu laqgħa ta' ħabib mill-qassis il-kbir u l-belt, Eljodoru qallu bit-tagħrif li kien wasallu u wrieh għalfejn kien hemm, u mbagħad staqsieh jekk kienx tassew minnu dan kollu. Il-qassis il-kbir għarrfu li dawk il-flus merfugħa hemm kienu tar-romol u tal-iltiema; li biċċa minnhom kienu ta' Irkanu bin Tobija , bniedem ta' pożizzjoni għolja, u li dak il-misħut ta' Xmun kien qiegħed iqarraq bih. B'kollox kien hemm erba' mitt talent tal-fidda u mitejn talent tad-deheb; ma jista' jkun qatt li ssir ħsara lil dawk li kellhom fiduċja fil-qdusija tal-post u fil-ġieħ u s-sigurtà tat-tempju stmat mad-dinja kollha. Imma Eljodoru, bis-saħħa tal-ordnijiet tas-sultan li kellu, qal li kollox kellu jinġabar fit-teżor tas-sultan. Fil-jum iffissat daħal jara u jagħmel l-inventarju. Fil-belt kien hemm diqa mhux żgħira. Il-qassisin, libsin ilbies sagru, inxteħtu wiċċhom fl-art quddiem l-artal, u jgħollu leħenhom lejn is-sema biex dak li kien ta l-liġi dwar id-depożitu jżommhom sħaħ għal dawk li kienu ddepożitawhom. Min kien iħares lejn wiċċ il-qassis il-kbir kien iħoss għafsa ta' qalb, għax ħarstu u l-bidla ta' kuluru kienu juru weġgħet qalbu. Waqgħu fuq dan il-bniedem biża' u rogħda f'ġismu, li kull min kien iħares lejh sewwa kien jintebaħ bl-uġigħ ta' qalb li kellu. In-nies bdew ħierġa minn djarhom qtajja' qtajja' biex jitolbu fil-pubbliku għax il-post imqaddes kien se jiġi mkasbar. In-nisa mħażżmin bix-xkejjer taħt sidirhom, imlew it-toroq; ix-xebbiet, li kienu magħluqa f'darhom, ħarġu fil-bibien, oħrajn fuq il-ħitan, oħrajn jittawlu mit-twieqi. Ilkoll, b'idejhom merfugħa lejn is-sema, bdew jitolbu bil-ħerqa. Kienet dehra taqsamlek qalbek: dik il-folla mitluqa bl-addoċċ wiċċha fl-art, u l-qassis il-kbir qalbu ttaqtaq bil-kbir. Dawn in-nies kienu qegħdin jitolbu l-Mulej li jista' kollox, biex iħares u jżomm sħaħ u fiż-żgur id-depożiti għal dawk li kienu ddepożitawhom. Eljodoru sadattant beda jagħmel kulma kien iddeċieda. Imma malli sab ruħu fil-kamra tat-teżor flimkien mal-għases tiegħu, Sid l-ispirti u kull setgħa għamel għaġeb kbir u dawk li kellhom il-ħila jidħlu hemm ġew laqtithom il-qawwa ta' Alla, u tmewtu bil-biża' li qabadhom. Dehrilhom żiemel imżejjen b'sarġ mill-isbaħ u b'kavallier tal-biża' fuqu, riesaq imlebbet lejn Eljodoru, u jagħtih b'saqajh ta' quddiem. Il-kavallier deher liebes armatura tad-deheb. Dehrulu wkoll żewġ żgħażagħ, mimlija saħħa, jilmu bil-ġmiel, u mlibbsin ilbies sabiħ. Kienu qegħdin wieħed kull naħa tiegħu, u bdew isawtuh bla heda u jagħtuh daqqiet bla qjies. Eljodoru waqa' b'sabta fl-art, b'dalma kbira fuqu, u qabduh u qegħduh f'lettiga. Imbagħad lil dan il-bniedem, li ftit qabel daħal imdawar b'segwitu kotran ta' nies u ħafna għassiesa fil-kamra tat-teżor, issa ħarġuh bla ma jista' jgħin ruħu; u kellu jagħraf fil-beraħ il-qawwa ta' Alla. Waqt li dak kien jinsab mixħut imbikkem milqut mill-qawwa ta' Alla, bla tama ta' fejqan, il-Lhud bdew ifaħħru lill-Mulej li gglorifika d-dar tiegħu; u t-tempju, li ftit qabel kien maħkum mill-biża' u l-konfużjoni, imtela bil-ferħ u l-hena mad-dehra tal-Mulej li jista' kollox. Minnufih xi wħud minn ta' madwar Eljodoru talbu lil Onija biex jitlob 'l Alla l-Għoli li jagħtihom il-grazzja u jżomm ħaj lil dak li kien fl-aħħar nifs. Il-qassis il-kbir, imħasseb li s-sultan jista' jgħaddilu minn rasu li l-Lhud nasbu xi waħda lil Eljodoru, offra sagrifiċċju għall-fejqan ta' dan il-bniedem. Waqt li l-qassis il-kbir kien qiegħed joffri s-sagrifiċċju tal-purifikazzjoni, l-istess żgħażagħ dehru lil Eljodoru libsin l-istess ilbies, waqfu quddiemu u qalulu: "Rodd ħajr kbir lil Onija, il-qassis il-kbir, għax minħabba fih il-Mulej għoġbu jagħtik il-ħajja. Int li kont imsawwat mis-Sema, ħabbar lil kulħadd is-setgħa kbira ta' Alla." Malli qalu dan, ma dehrux aktar. Eljodoru, imbagħad, offra sagrifiċċju lill-Mulej u għamel wegħdiet mill-akbar lil Dak li żammu ħaj, u ta idu lil Onija, u raġa' lura għal għand is-sultan. Lil kulħadd ta xbieha tal-opri ta' Alla l-Kbir, li rahom b'għajnejh. Meta s-sultan staqsa lil Eljodoru min sata' kien tajjeb biex jerġa' jintbagħat għat-tieni darba Ġerusalemm, dan wieġeb: "Jekk għandek xi għadu jew xi xewwiexi kontra l-gvern ibagħtu hemm, u jekk joħroġ ħaj ikollok tilqgħu lura msawwat, għax hemm tassew xi qawwa ta' Alla. Dak li jgħammar fis-sema jgħasses u jħares dak il-post. Hu jidrob u jġib fix-xejn lil min jersaq 'l hemm biex jagħmel il-ħsara." U hekk spiċċat l-istorja ta' Eljodoru u l-ħarsien tat-teżor.